**Инклюзивті білім беруді дамытудың маңызы**

*Каренеева Ж.А. 1-курс магистранты*

*Ғылыми жетекші д.п.н. Мукашевой А.Б.*

Әрбір бала сапалы білім мен тәрбие алуға құқылы.

ЮНИСЕФ

Білім берудің құндылық негіздерін дамытудың маңызды және прогрессивті қадамы инклюзивті білім беруді балалардың ерекше қажеттіліктері мен жеке қабілеттерінің алуан түрлілігін ескере отырып, барлық оқушылардың білімге тең қолжетімділігін қамтамасыз ету ретінде анықтау болды. Инклюзивті білім беру – барлық білім алушыларға білім алу мекемесіне баруға, олардың дамуы үшін қажетті дағдыларды меңгеруге және дамытуға тең мүмкіндік берудің ең тиімді жолы. Білім туралы заңда қарастырылғандай «инклюзивті білім беру – ерекше білім беру қажеттіліктері мен жеке-дара мүмкіндіктерін ескере отырып, барлық білім алушылар үшін білім алуға тең қолжетімділікті қамтамасыз ететін процесс» деп айтылған.

Инклюзивтіліктің табиғатын түсіну үшін ЮНЕСКО-ның "инклюзивті білім беру - бұл қарқынды дамып келе жатқан процесс"деген тұжырымы маңызды. Бұл факт емес, оқиға емес, есеп беру көрсеткіші емес, инклюзия қағидаттары негізінде білім беру саясатын, мәдениеті мен практикасын дамыту және өзгерту процесі [1].

Мемлекет басшысы Қасым-Жомарт Тоқаев «Қазақстан Республикасының кейбір заңнамалық актілеріне инклюзивті білім беру мәселелері бойынша өзгерістер мен толықтырулар енгізу туралы» Қазақстан Республикасының Заңына қол қойды. Заң ерекше білім беру қажеттіліктері бар адамдардың кемсітусіз қолжетімді білім алу құқықтарын іске асыруға және білім берудің барлық деңгейлерінде инклюзивті білім беруді қамтамасыз етуге бағытталған. Енді ерекше қажеттіліктері бар балаларды оқытатын білім беру ұйымдары білім беру бағдарламаларын студенттер мен тәрбиеленушілердің жеке даму ерекшеліктері мен әлеуетіне сәйкес бейімдеуге тиіс [2].

Т.К. Омарова өз еңбегінде бүгінгі күні инклюзивті білім беруді дамытуды бағалаудың ұлттық тетігі әлі де дамымаған күйінде қалып отыр деп қорытты. Және де негізгі стратегиялық құжаттарды талдау және отандық әдебиеттерге шолу қазақстандық контекстте инклюзивті білім берудің тұжырымдамасы мүмкіндігі шектеулі балаларды қамтуға дейін қысқартылатынын көрсетеді, себебі балалардың бұл санаты барлық мүдделі тараптар үшін ең үлкен алаңдаушылық туғызады. Дегенмен, басқа да әлеуметтік осал балалардың жоғары сапалы жалпы білімге қол жеткізуін қамтамасыз ету мәселелері мемлекет тарапынан да, ғылыми қауымдастық тарапынан да тиісті назардан тыс қалып отыр. Дәстүрлі маргиналданған топтарға қатысты дискриминацияны жоққа шығаратын - білім. Егер, білім беру неғұрлым инклюзивті болса, соншалықты қоғамдық өмірдегі ұғымда өзгереді [3].

Соңғы жылдар ішінде барлық балаларға инклюзивті білім берудің артықшылықтары байқалынды. Инклюзивті білім беру (дұрыс тәжірибеде) өте маңызды, себебі:

1. Барлық балалар өз қауымдастығының бір бөлігі бола алады, өз ортасына тиесілілік сезімін дамытады және балалар мен ересектер ретінде қоғамда өмір сүруге жақсырақ дайындалады.
2. Бұл білім алу үшін ең жақсы мүмкіндіктер береді. Қабілеттері әртүрлі балалар басқа балалармен бірге сабақ оқыған кезде ынталары артады.
3. Сәтті инклюзия адамның күшті жақтары мен дарындарын дамытады.
4. Бұл балаларға өз жасындағы басқа оқушылармен бірге оқи отырып, өзіндік жеке мақсаттарымен жұмыс істеуге мүмкіндік береді.
5. Ата-аналарды балаларының білім алуына және жергілікті мектептердің іс-шараларына қатысуын қолдайды.
6. Ол сыйластық пен тиесілілік мәдениетін қалыптастырады. Ол сондай-ақ жеке айырмашылықтарды тануға және қабылдауға мүмкіндік береді.
7. Бұл барлық балаларға бір-бірімен достық қарым-қатынасты дамытуға мүмкіндік береді. Достық даму үшін үлгі және мүмкіндіктер береді.

Инклюзивті білім беруді шындыққа айналдыру үшін бізге келесі әрекеттерді орындау қажет:

* педагогтардың әртүрлі қажеттіліктері мен оқу стильдері бар оқушыларды оқыту үшін дайындығына, икемділігіне және ресурстарына ие болуын қамтамасыз ету
* балабақшалар мен мектептердің тиісті және тұрақты қаржылық қолдау алуын, барлық іс-шаралар мен қызметтердің толық қамтылуын қамтамасыз ету
* ата-аналарға балаларының инклюзивті ортада білім алу құқығын қорғауға мүмкіндік беру
* бастауыш және арнайы педагогтарды, әлеуметтік қызметкерлерді, ата-аналар мен оқушыларды қоса алғанда, бүкіл қоғамдастыққа білім беруді жобалауға, енгізуге және мониторингілеуге бірлесіп жұмыс істеуге және қатысуға мүмкіндік беру, осылайша инклюзивті білім беруді ортақ жауапкершілікке айналдыру.

Қазіргі таңда, әл-Фараби атындағы Қазақ Ұлттық Университетінде «Педагогика және психология» мамандығын таңдап келген магистранттарға «Инклюзивті білім беруді медициналық-педагогикалық сүйемелдеу» атты жаңа оқу бағдарламасы ашылды. Бағдарлама бойынша магистранттар білімді әл-Фараби атындағы Қазақ Ұлттық Университеті мен Асфандияров атындағы Қазақ Ұлттық Медицина Университетінен қатар алады. Бағдарламаны оқу барысында ерекше білім беру қажеттілігі бар білім алушыларды педагогикалық-психологиялық сүйемелдеумен қоса, медициналық тұрғыдан диагноз түрлерімен, оңалту потенциалдарымен танысады. Медициналық тұрғыдан білім алу: «Жүйке жүйесі ауруларын медициналық оңалту және терапевтикалық жұмыс», «Бала жастағы психо-сөйлеу қызметінің қалыптасу бұзылыстары», «Бала жастағы функционалды (невротикалық) бұзылыстар», «Жүйке жүйесінің анатомо-физиологиялық негіздері» және т.б. пәндермен жүзеге асатын болса, педагогикалық-психологиялық сүйемелдеу барысын «Инклюзивті білім беру жағдайындағы кеңес беру мен оңалту жұмысы», «Инклюзивті білім берудегі диагностика және клиникалық зерттеулер», «Инклюзивті практикада сүйемелдеудің инновациялық технологиялары» сияқты пәндермен оқытылады.

Оқу бағдарламасымен білім алған маман төмендегідей дағдылармен иеленеді:

* Инклюзивті білім беруді медициналық-педагогикалық-психологиялық сүйемелдеудің теориялық және тәжірибелік аспектілерін қолдана алу;
* Ерекше білім ала қажеттілігі бар білім алушының даму барысындағы ерекшеліктерін анықтау және де сүйемелдеуді жүзеге асыра алатын қажетті ресурстармен иелену;
* Инклюзивті білім беруде медициналық-педагогикалық сүйемелдеудің түзету-дамыту кеңістігін жобалау;
* Ерекше білім алу қажеттілігі бар білім алушының ата-анасымен және отбасымен, медициналық әлеуметтік қызметтермен, қоғамдық ұйымдармен өзара жұмыс арқылы инклюзивті білім беруді медициналық-педагогикалық сүйемелдеуді институционалдық қамтамасыз етуді іске асыру;
* Инклюзия жағдайында медициналық-педагогикалық сүйемелдеу кезінде көру, есту, зияткерлік, қозғалыс саласы бұзылған адамдарда арнайы білім беру және медициналық технологияларды, терапияны, оқыту әдістерін, тәсілдерін қолдану [4].

Инклюзивті жүйе барлық білім алушыларға сапалы білім беруді қамтамасыз етеді және де дискриминациялық көзқарастардың өзгеруіне әкеледі. Білім беру ортасы әлеуметтік қарым-қатынас жасауға мүмкіндік беретін, отбасыдан тыс, қоршаған ортамен алғашқы қарым-қатынасын жасауды қамтамасыз етеді. Қабілеттері мен білімдері әртүрлі білім алушылар өзара іс-әрекеттесіп, бірге оқыған жағдайда түсіністік пен сыйластық артады.

Пайданылған әдебиеттер:

1. <https://www.unesco.org/en>
2. О внесении изменений и дополнений в некоторые законодательные акты Республики Казахстан по вопросам инклюзивного образования. Закон Республики Казахстан от 26 июня 2021 года № 56-VII ЗРК
3. OMAROVA., T. K.. Особенности концептуaлизaции инклюзивного обрaзовaния в Кaзaхстaне. Қaзaқстaндaғы инклюзивті білім беруді тұжырымдaмaлaудың ерекшеліктері.. Вестник КазНУ. Серия педагогическая, [S.l.], v. 49, n. 3, mar. 2017. ISSN 2520-2650. Доступно на: <https://bulletin-pedagogic-sc.kaznu.kz/index.php/1-ped/article/view/383>. Дата доступа: 28 mar. 2022
4. https://univer.kaznu.kz/abiturient\_spec/details/1914/